Publication: Magyar Közlöny
Issue: MK-2001-35 (Year: 2001, Number: 35)
Era: 1990-2004
Section: 1. számú melléklet a 10/2001. (III. 27.) MeHVM rendelethez
Paragraph Index: 356

1. Függelék Fogalmi meghatározások 1F1. Előtét (prefix) Az előtét egy vagy több számjegyből álló indikátor, mely lehetővé teszi a különböző típusú számformátumok, hálózatok és/vagy szolgáltatások közötti választást. 1F2. Nemzetközi előtét (NE) (international prefix) A nemzetközi előtét azt jelöli, hogy az azt követő szám nemzetközi közcélú távközlési szám. 1F3. Belföldi előtét (BE) (national/trunk prefix) Az országon belüli, de a hívótól eltérő számozási (földrajzi és nem földrajzi) körzetben lévő előfizető hívásakor használt előtét. 1F4. Országhívó szám (OS) (country code) Az országhívó szám egy, kettő vagy három számjegyből álló szám, amely azonosítja a hívott országot, nemzetközi/globális szolgáltatást vagy nemzetközi Hálózatot. 1F5. Számozási körzet BRS-sel jelölt földrajzi körzet, szolgáltatás vagy hálózat. 1F6. Számmező Az előfizetői szám első néhány számjegyével meghatározott számtartomány, azaz 10, 100, ... 1 millió szám. 1F7. A globális szolgáltatás országhívó száma (OS) (country code for global services) A globális szolgáltatások országhívó számát a globális szolgáltatások azonosítására használják, és hosszúságuk három számjegy. 1F8. A Hálózat országhívó száma (OS) (country code for Networks) A Hálózat országhívó száma az azonosító kóddal (AK) együtt a hálózatok azonosítására szolgáló osztott országkód, és hosszúsága 3 számjegy. 1F9. Azonosító kód (AK) (identification code) Az azonosító kód a Hálózat azonosítására szolgál, és hosszúsága 1—4 számjegy. 1F10. Hálózat (Network) A Hálózat nemzetközileg összekapcsolt fizikai csomópontok és működtető rendszerek hálózata, amelynek üzemeltetését és fenntartását egy vagy több — az ITU-nál bejegyzett — szolgáltató végzi közcélú távközlési szolgáltatások nyújtása céljából. A különcélú és zártcélú hálózatok nem tartoznak ezen meghatározás alá. A „Hálózat” szóban használt nagy kezdőbetű a meghatározás szerinti tulajdonnévre utal.

Source: https://magyarkozlony.hu/hivatalos-lapok/dacba3bdda72524f77eecf0263fd62527f65d651/dokumentumok/4a0836ce11bae50fa20a5d1be08d5fd5f290a24a/letoltes